**Excursie tematică CESI – Dino Parc Râșnov**

”Călătoriile – te lasă fără cuvinte, apoi te transformă în povestitor.” - Ibn Battuta

A sosit și ziua mult așteptată a excursiei în programul CESI. Duminică, 5 iunie, elevii Școlii Gimnaziale Tărlungeni s-au bucurat și relaxat, dar au aflat și informații noi în cadrul excursiei oferite prin intermediul Proiectului ”CESI” unde au vizitat parcul tematic – Dino Parc din Râșnov. Considerat cel mai mare parc de acest fel din sud-estul Europei, Dino Parc are o suprafață de 3,5 hectare și găzduiește 100 de dinozauri atestați științific, reproduși în mărime naturală conform ultimelor descoperiri paleontologice.

La Dino Parc Râșnov, elevii au putut admira reproducerea celui mai mare animal zburător din lume, Hatzegopteryx thambema, care putea face ocolul pământului în zbor fără oprire, dar și un meteorit real, extrem de rar, descoperit în România. Tot aici l-au descoperit și pe Seismosaurus, uriașul sauropod de 45 de metri lungime, care crea un mic cutremur la fiecare pas făcut.

Elevii noștri au mai avut parte și alte emoții provocate de o erupție vulcanică în timp real: în parc există un vulcan interactiv ce simuleaza o erupție și o platformă care exemplifică trei tipuri de cutremure: unul provocat de mișcarea plăcilor tectonice, unul provocat de o turmă de Seismosauri care aleargă și un cutremur provocat de o erupție vulcanică. Dinozauri animatronici i-au încântat deopotrivă pe cei mici și cei mari. De asemenea, fereastra interactivă cu realitate augmentată a strâns mulți curioși în jur. Au vizitat o peșteră înfricoșătoare și interesantă - pentru cei îndrăgostiți de paleontologie și s-au distrat pe cinste la locul de joacă pentru copii mici și mari.

După ce vizita parcului s-a încheiat, elevii elevii au primit o masă caldă la un restaurant din aproierea orașului. Pe scurt, o zi reușită și o amintire dragă!

**Nume și prenume responsabil: Moise Bianca Maria**

**Funcția în proiect: Animator Școlar BV3**

**Data: 05.06.2022**